**INFORMÁCIÓK A NEMZETISÉGI ÖNKORMÁNYZATI VÁLASZTÁSSAL**

**KAPCSOLATBAN**

A települési nemzetiségi önkormányzati képviselőválasztáson a település egésze egy választókerületet alkot.

A települési nemzetiségi önkormányzati képviselő jelöléséhez a választás kitűzésének napján – 2019. július 30-án – a nemzetiségi névjegyzékben szereplő választópolgárok öt százalékának, de legalább öt választópolgárnak az ajánlása szükséges. Az egyes településeken a jelöltté váláshoz szükséges érvényes ajánlások számát a Nemzeti Választási Bizottság [**183/2019. számú határozatának**](https://www.valasztas.hu/documents/20182/2045078/183per2019%2BNVB%2Bhat%C3%A1rozat%2Bmell%C3%A9klete.pdf/d164aac4-535d-52f4-5253-899e82cb715a) melléklete nemzetiségenkénti bontásban tartalmazza, azonban jelölt állításhoz szükséges ajánlások számát a helyi választási iroda vezetője 2019. augusztus 8. napján közleményben is közzé tette.

A választáson kizárólag valamely területi választási bizottság vagy a Nemzeti Választási Bizottság által jelölő szervezetként jogerősen nyilvántartásba vett nemzetiségi szervezet állíthat jelöltet. Két vagy több jelölő szervezet közös jelöltet is állíthat. Egy személy csak egy településen fogadhat el jelölést.

Jelölt csak az adott nemzetiségi névjegyzékben szereplő személy lehet, ha

* a helyi önkormányzati képviselők és polgármesterek választásán választható és
* a nemzetiségi önkormányzati képviselők 2014. évi általános választásán, valamint az ezt követő időközi választásokon nem volt más nemzetiség jelöltje.

A jelöltként indulni szándékozó személynek az ajánlóív igénylésére szolgáló **A6 jelű formanyomtatványon** nyilatkozatnia kell arról, hogy a nemzetiség képviseletét vállalja, és a nemzetiségi közösség nyelvét beszéli, kultúráját és hagyományait ismeri.

**Ajánlás**

Települési nemzetiségi önkormányzati képviselőjelöltet ajánlani csak az illetékességgel rendelkező (az indulás helye szerinti) helyi választási iroda által kiadott, sorszámmal ellátott ajánlóíven lehet.

**Az ajánlóívek igénylése**

**Ajánlóívet** a jelölő szervezetként **jogerősen nyilvántartásba** **vett** **nemzetiségi szervezet** – a képviseletére jogosult személy útján – az [**A6**](https://www.valasztas.hu/documents/20182/2426998/Aj%C3%A1nl%C3%B3%C3%ADv%2Big%C3%A9nyl%C3%A9se%2B%28A6%29.pdf/8fb7b6c9-a241-fc73-a88b-225cf00c31d4?version=1.1)**jelű formanyomtatványon** **igényelhet**. A megfelelően kitöltött A6 jelű formanyomtatványt a választást kitűzését követően bárki benyújthatja a Törökszentmiklósi Helyi Választási Iroda részére, de az ajánlóíveket legkorábban csak 2019. augusztus 24. napján lehet átvenni.

Fontos, hogy ajánlóívet csak olyan választópolgár számára lehet igényelni, aki az **igény benyújtásakor a fent meghatározottak szerint választójoggal rendelkezik**.

Jogszabályba ütközik az ajánlóív iránti igény, és emiatt **nincs mód az az ajánlóívek kiadására** amennyiben az igény benyújtásakor

* a jelölő szervezet nyilvántartásba vétele még nem emelkedett jogerőre,
* a jelöltként indulni szándékozónak nincs választójoga,
* a jelöltként indulni szándékozó már fogadott el más településen települési nemzetiségi önkormányzati képviselőjelölést,
* a jelöltként indulni szándékozó a nemzetiségi önkormányzati képviselők 2014. évi általános választásán, valamint az ezt követő időközi választásokon volt más nemzetiség jelöltje.

**Az ajánlóívek átvétele**

A helyi választási iroda legkorábban **2019. augusztus 24-én (szombaton) 8.00 és 16.00 óra között** adja át az igényelt mennyiségű ajánlóívet az igénylőnek.
Ezt követően az ajánlóívek igénylésére és átvételére munkanapokon hivatali időben van lehetőség. Ezen a napon a Törökszentmiklósi Helyi Választási Iroda választási ügyeletet tart.

Az ajánlóívek átvételére

1.  a jelöltként indulni szándékozó választópolgár,

2.  az ajánlóív igénylésére szolgáló[**A6**](https://www.valasztas.hu/documents/20182/2426998/Aj%C3%A1nl%C3%B3%C3%ADv%2Big%C3%A9nyl%C3%A9se%2B%28A6%29.pdf/8fb7b6c9-a241-fc73-a88b-225cf00c31d4?version=1.1) jelű formanyomtatványon az ívek átvételére megjelölt személy;

3.  a jogerősen nyilvántartásba vett jelölő szervezet alábbi képviselője jogosult:

a. a civil szervezetek bírósági nyilvántartása szerinti törvényes képviselő (informatikai rendszerben rögzített),

b.  a törvényes képviselő által a szervezet bejelentésre szolgáló P4-es nyomtatványon a jelölő szervezet nevében nyilatkozattételre felhatalmazott személy (informatikai rendszerben rögzített),

c.   az a. és b. pont szerinti személyek által meghatalmazott, az adott településre kiterjedő illetékességgel eljárni jogosult személy (informatikai rendszerben rögzített),

d.  az a.-c. pontban megjelölt személyek által meghatalmazott, teljes bizonyító erejű magánokiratba vagy közokiratba foglalt meghatalmazással rendelkező személy

jogosult.

Az ajánlóív átadásáról a választási iroda átvételi elismervényt állít ki. Az ajánlóívekről másolatot készíteni – még kitöltetlenül is – szigorúan tilos!

Az átvett ajánlóívek mellé a jelölt bejelentésének határidejéig, azaz 2019. szeptember 9-én 16.00 óráig pótlólag újabbak igényelhetők, újabb A6 jelű formanyomtatvány benyújtásával.

**Adatszolgáltatás az ajánlásra jogosult választópolgárokról**

A helyi választási iroda – **az ajánlóív átadásával egyidejűleg** – ingyenesen átadja a jelölő szervezet számára a településen a jelölt ajánlására jogosult választópolgárok nevét és lakcímét. Az adatbázis teljes, mivel a Ve. 89. § (1) bekezdése szerinti adatkiadás megtiltása erre az adatszolgáltatásra nem terjed ki. Éppen ezért ezek az adatok kizárólag az ajánlások gyűjtésére használhatók fel, egyéb célú felhasználásuk, másolásuk, harmadik személy részére történő átadásuk szigorúan tilos.

A jelölő szervezetnek a kapott adatokat legkésőbb a szavazás napján, azaz **2019. október 13-án 16.00 óráig meg kell semmisítenie**, a **megsemmisítésről jegyzőkönyvet kell felvennie**, és a jegyzőkönyvet **2019. október 16-án 16.00 óráig** át kell adnia annak a helyi választási irodának, amelytől az adatokat átvette. (A megsemmisítésről készült jegyzőkönyv a jelzett határidőig, aláírt, szkennelt formában is leadható.)

A**jelölő szervezet** a fentieken túl a **névjegyzéki adatokhoz**– ingyenesen – **további két alkalommal**, **2019. szeptember 8-án** és a **2019. szeptember 30-án juthat hozzá, írásos megkeresése alapján**. Ezek az adatok már nem tartalmazzák az adatai kiadását megtiltó választópolgárok nevét és lakcímét, továbbá kizárólag közvetlen politikai kampány céljára használhatók fel.

**Az ajánlások gyűjtése**

A nemzetiségi névjegyzékben szereplő, a településen lakóhellyel rendelkező választópolgár az ajánlását az ajánlóíven adja le, amelyet nevének, személyi azonosítójának, magyarországi lakcímének feltüntetése mellett saját kezű aláírásával kell ellátnia. A választópolgár jelenlétében az adatait más is ráírhatja az ajánlóívre, azonban saját kezű aláírása ebben az esetben is elengedhetetlen feltétel.

A választópolgár több nemzetiségi jelöltet is ajánlhat, azonban egy jelöltet csak egy ajánlással támogathat.

Ajánlást az állampolgárok zaklatása nélkül bárhol lehet gyűjteni, az alábbi kivételekkel:

* az ajánlást gyűjtő és az ajánló munkahelyén munkaidejében vagy munkaviszonyból, illetve munkavégzésre irányuló más jogviszonyból fakadó munkavégzési kötelezettsége teljesítése közben,
* a Magyar Honvédségnél és a központi államigazgatási szerveknél szolgálati viszonyban levő személytől a szolgálati helyén vagy szolgálati feladatának teljesítése közben,
* tömegközlekedési eszközön,
* állami, helyi és nemzetiségi önkormányzati szervek hivatali helyiségében,
* felsőoktatási és köznevelési intézményben,
* egészségügyi szolgáltató helyiségében, valamint
* a tulajdonos előzetes, írásbeli hozzájárulásának hiányában közforgalom számára nyitva álló magánterületen.

Az ajánlási szabályok megsértésével gyűjtött ajánlás érvénytelen!

Az ajánlásért az ajánlást adó választópolgárnak előnyt adni vagy ígérni tilos!

Az ajánlóíven fel kell tüntetni az ajánlást gyűjtő személy nevét, személyi azonosítóját – ha nem rendelkezik személyi azonosítóval, a személyazonosságát igazoló hatósági igazolványának (személyazonosító igazolvány/útlevél/vezetői engedély) számát – és aláírását is. Fontos, hogy a jelölő szervezetek kiemelt figyelmet fordítsanak arra, hogy az ajánlóíven az ajánlást gyűjtő pontosan adja meg az adatait. Abban az esetben ugyanis, ha a gyűjtő az adatait hiányosan vagy hibásan rögzíti (pl. elírja a személyi azonosítóját, a viselt neve és a születési neve eltér, és ez utóbbit adja meg), az az ajánlóíven szereplő összes ajánlás érvénytelenségét okozza.

**A települési nemzetiségi önkormányzati képviselőjelölt bejelentése**

A települési nemzetiségi önkormányzati **képviselőjelöltet legkésőbb**  **2019. szeptember 9-én 16.00 óráig kell bejelenteni** az ajánlóívek átadásával a nyilvántartásba vételre illetékes helyi választási bizottságnál. **Az ajánlások szakaszos leadására nincs lehetőség!** A bejelentés alkalmával legalább annyi ajánlást kell leadni, amely eléri a jelöltállításhoz szükséges érvényes ajánlások számát. **A fenti határidő jogvesztő**, kimenteni a mulasztást nem lehetséges. A mulasztó személy akkor sem lehet jelölt, ha egyébként a jelöltállításhoz szükséges érvényes ajánlást összegyűjtötte.

A jelölt bejelentésére az [**E3**](https://www.valasztas.hu/documents/20182/2426998/Egy%C3%A9ni%2Bjel%C3%B6lt%2Bbejelent%C3%A9se%2B%28E3%29.pdf/a17309e8-0dbf-66b0-9780-fea7d9dd525d?version=1.1)**jelű formanyomtatvány** szolgál.

Az [**E3**](https://www.valasztas.hu/documents/20182/2426998/Egy%C3%A9ni%2Bjel%C3%B6lt%2Bbejelent%C3%A9se%2B%28E3%29.pdf/a17309e8-0dbf-66b0-9780-fea7d9dd525d?version=1.1)**jelű nyomtatvány**hoz lehet csatolni a jelölt arcképét, ha hozzájárul annak a választások hivatalos honlapján történő közzétételéhez. Ebben az esetben az álló formátumú fényképet JPEG kiterjesztésű, 240X340 pixel felbontású, álló formátumú fájlban kell mellékelni és a fájlt az alábbiak szerint kell elnevezni: „a jelölt személyi azonosítója\_foto”. A jelölt a nyomtatványon kérheti  továbbá nevének nemzetiségi nyelven való feltüntetését is a szavazólapon és a választások hivatalos oldalán, amit MS Word fájlban, nyomtatott nagybetűkkel kell mellékelni, és a fájlt az alábbiak szerint kell elnevezni: „a jelölt személyi azonosítója\_nemzetiseginev”.

**Az ajánlóívek leadása**

**Az összes kiadott ajánlóívet vissza kell szolgáltatni 2019. szeptember 9-én 16.00 óráig** a helyi választási irodának. Azt az ajánlóívet, amely **nem tartalmaz ajánlást, legkésőbb  2019. szeptember 10-én 16.00 óráig** kell visszaadni. Ajánlást nem tartalmazó ún. üres ajánlóív az, amely semmilyen adatot nem tartalmaz. Nem tekinthető üres ívnek az az ajánlóív, amelyen a beírt adatot áthúzták, kisatírozták, korrektorral vagy egyéb módon olvashatatlanná tették.

Az ajánlóíveket bárki, meghatalmazás nélkül átadhatja a helyi választási irodának.

Az ívek visszaszolgáltatására vonatkozó kötelezettség elmulasztása esetén a jelölt nyilvántartásba vételére illetékes helyi választási bizottság hivatalból eljárva bírságot köteles kiszabni. A bírság mértéke minden határidőben be nem nyújtott ajánlóív után 1 000 Ft. A választási bizottság által kiszabott bírság a jelöltet állító jelölő szervezetet, közös jelölt esetén a jelölt állításában részt vevő valamennyi jelölő szervezetet egyetemlegesen terheli.

A kötelezettség elmulasztására vonatkozóan kimentésre nincs lehetőség, a bírságot akkor is meg kell fizetni, ha az ajánlóívek a jelölő szervezeten kívül álló oknál fogva elvesztek vagy megsemmisültek (pl. azokat eltulajdonították).

**A települési nemzetiségi önkormányzati képviselőjelölt nyilvántartásba vétele**

Amennyiben a bejelentés a jogszabályi feltételeknek megfelel, a jelöltet a helyi választási bizottság – legkésőbb a bejelentéstől számított 4. napon – nyilvántartásba veszi.

Amennyiben a helyi választási bizottság a jelölt nyilvántartásba vételét az ajánlások elégtelen száma miatt elutasítja, a jelölő szervezet – a jelölt bejelentésére nyitva álló határidőig, azaz 2019. szeptember 9-én 16.00 óráig – pótlólag újabb ajánlóíveket igényelhet, újabb A6 jelű nyomtatvány benyújtásával. A pótlólag összegyűjtött és határidőben leadott ajánlásokat hozzá kell számítani a korábban már leadott ajánlásokhoz.

**A nemzetiségi önkormányzati képviselők választásán a választási bizottságokba a jelöltet, illetve listát állító jelölő szervezet nem bízhat meg tagot.**[Ve. 311. § (2) bekezdés]

**Azon nemzetiséghez tartozó jelölő szervezet, amelynek települési önkormányzati választására a településen sor kerül, a szavazóhelyiségbe egy megfigyelőt bízhat meg.**[Ve. 311. § (2a) bekezdés]

Megfigyelő csak az a választópolgár lehet, aki a központi névjegyzékben az adott nemzetiség választópolgárainak nyilvántartásában szerepel.

A közös jelöltet, illetve listát állító nemzetiségi jelölő szervezetek együttesen jogosultak egy megfigyelő megbízására.

A megfigyelőt legkésőbb **2019. október 4-én 16.00 óráig** lehet **bejelenteni** a **helyi választási iroda vezetőjénél**.

A megfigyelő bejelentésére szolgáló dokumentumot papír alapon és eredetben vagy elektronikus aláírással hitelesítve e-mailben vagy e-papíron kell eljuttatni a helyi választási iroda vezetőjéhez.

A dokumentumokat bárki, meghatalmazás nélkül leadhatja az illetékes helyi választási irodában.

A nemzetiségi megfigyelő jelen lehet a szavazatszámláló bizottság munkájánál, ennek keretében:

* figyelemmel kísérheti a szavazatszámláló bizottság munkáját,
* a szavazást, illetve a szavazatszámláló bizottság munkáját tevőlegesen vagy ráutaló magatartással nem befolyásolhatja, és nem zavarhatja,
* a szavazás befejezéséről kiállított jegyzőkönyvben rögzítheti észrevételeit,
* kifogást nyújthat be,
* a szavazás lezárását követően a lezárt urnát aláírhatja,
* a szavazóhelyiségben köteles regisztrációs kártyát viselni.

A megfigyelő megbízásával és tevékenységével kapcsolatos költségek a megbízó nemzetiségi jelölő szervezetet terhelik.

Amennyiben a megfigyelő bejelentése nem felel meg a jogszabályi követelményeknek, a helyi választási iroda vezetője határozattal utasítja vissza a nemzetiségi megfigyelő megbízását. A határozattal szemben a helyi választási bizottsághoz lehet kifogással fordulni.

**Egyéb fontos információ**

Amennyiben a bejelentés a jogszabályi feltételeknek megfelel, a jelölőszervezet nemzetiségi jelöltjeit a helyi választási bizottság – legkésőbb a bejelentéstől számított 4. napon – veszi nyilvántartásba.

A nemzetiségi szavazóköri névjegyzékbe azt a választópolgárt kell felvenni, aki legkésőbb 2019. szeptember 27-én 16.00 óráig benyújtott kérelme alapján szerepel nemzetiségi választópolgárként a központi névjegyzékben.

Mozgóurna iránti kérelem benyújtásának határideje:

a, a helyi választási iroda részére levélben, vagy elektronikus azonosítás nélkül benyújtva 2019. október 9. 16.00. óra

b. a helyi választási iroda részére személyesen vagy elektronikus azonosítással benyújtva 2019.október 11. 16.00. óra

c, a helyi választási iroda részére 2019. október 11. napján 16.00. órát követően elektronikus azonosítással benyújtott, a szavazás napján az illetékes szavazatszámláló bizottság részére elbírálásra átadott kérelmek esetén 2019. október 13. 12.00 óra

d, az illetékes szavazatszámláló bizottsághoz meghatalmazott útján vagy meghatalmazással nem rendelkező személy általi kézbesítésével (zárt boríték) 2019. október 13. 12.00. óra

A kampányidőszak 2019. augusztus 24. napjától 2019. október 13. 19.00 óráig tart.

A bejelentett jelöltek szavazólapi sorrendjének sorsolását a helyi választási bizottság 2019. szeptember 9. napján 16.00. óra után egy később közölt időpontban végzi el. A sorsoláson a jogerősen nyilvántartásba vett, a még nem jogerősen nyilvántartásba vett, és a még nem jogerősen nyilvántartásba vételét elutasított jelölt vesz részt.

A <http://www.torokszentmiklos.hu/hirek/2019onk> elérési útvonalon a közleményben hivatkozott, választással kapcsolatos kérelmek elérhetők és letölthetőek.